કચ્છના વાંકી ગામના વતની અને આદર્શ રોડ પર મયૂરેશ્વર હાઉસિંગ સોસાયટીની ખ્ વિન્ગમાં ૪૦૧ નંબરના ફ્લૅટમાં રહેતાં ભાવના ગાલાએ ‘મિડ-ડે’ને જણાવ્યું હતું કે ‘અમારો મલાડમાં કરિયાણાંનો હોલસેલનો વેપાર છે. ડિસેમ્બરથી મારા બેડરૂમના કબાટમાં રાખવામાં આવેલી રોકડમાંથી કોઈ અમુક નોટો ચોરી જતું હતું. આવું વારંવાર બનવા લાગ્યું હતું. અમારા પરિવારમાં સાત જણ છે. અમે પતિ-પત્ની, સાસુ-સસરા, મારી ૧૩ અને ૧૧ વર્ષની બે દીકરીઓ અને દિયર રહીએ છીએ. મેં વિચાર્યું કે ઘરમાં આટલા સભ્યો હોવા છતાં ચોરી કઈ રીતે થાય છે? આ પહેલાં પણ મારા સસરાના કબાટમાંથી સોનાની એક વીંટી અને તેમના કબાટમાંથી અમુક રકમ ચોરાઈ હતી. જાન્યુઆરીમાં ૧૫,૦૦૦ રૂપિયા મારા કબાટમાં હતા. એમાંથી ૧૦૦ રૂપિયાની નોટના બંડલમાંથી ૪૩ નોટ અને ૫૦ રૂપિયાની નોટના બંડલમાંથી ૨૦ નોટ ચોરી થઈ હતી. એથી મેં મનોમન નક્કી કર્યું કે ચોરી કરનારને રંગેહાથ ઝડપવો છે. ઇલેક્ટ્રૉનિક લૉકર લાવીને એમાં રોકડ રાખવા મારા પતિએ મને કહ્યું હતું, પરંતુ એમ કરવાથી આરોપી ઝડપાશે નહીં એવું લાગતું હતું. એથી મારા મોબાઇલમાં વિડિયો-રેકૉર્ડિંગ શરૂ કરીને હું મોબાઇલને કબાટની સામેના ભાગમાં રાખતી હતી. જોકે કોઈ એ મોબાઇલની દિશા બદલી નાખતું અને એમાં કંઈ રેકૉર્ડ થતું નહોતું. રવિવારે મારી દીકરીનો એક શો પ્રબોધન ઠાકરે હૉલમાં હતો એટલે હું મોબાઇલ કૅમેરાને વ્યવસ્થિત જગ્યાએ મૂકીને ગઈ હતી. બાદમાં અમે ઘરે આવીને સાંજે મેં મારી દીકરીને મોબાઇલમાં કંઈ રેકૉર્ડ થયું છે કે કેમ એ જોવા કહ્યું. અમે જોયું તો સાડાત્રણ વર્ષથી અમારા ઘરમાં ઝાડુ-પોતાં કરતી કામવાળી બાઈનો ચહેરો અને કઈ રીતે તે ચોરી કરે છે એ સમગ્ર ઘટના કેદ થઈ ગઈ હતી. આ સબૂત મળી જતાં મેં મલાડ પોલીસનો સંપર્ક કયોર્ હતો.’